《晴山搜书舍为廖太守赋》
明代·罗钦顺

蒋生径里足清阴，陶翁篱落皆黄金。晴山先生书满屋，亦有花竹清人心。

栋云飞尽日杲杲，玉华峨峨插晴昊。境静应无俗客来，诗成自把芳樽倒。

有时寻壑复经丘，历历平生旧钓游。春风高树啼黄鸟，秋水方塘泛白鸥。

真乐由来无内外，观物搜书两无碍。说向傍人会者稀，高谈空自超三界。

作者简介：（1465—1547） 明江西泰和人，字允升，号整庵。弘治六年进士。授编修，迁南京国子监司业，以实行教士。忤刘瑾，革职为民。瑾诛复官，累迁吏部右侍郎。世宗即位，擢吏部尚书，以与张璁、桂萼同朝为耻，辞归。家居二十年，潜心性理之学。初笃信佛学，后舍弃。认为博学、审问、慎思、明辨、笃行，废一不可，卒谥文庄。有《困知记》、《整庵存稿》。